Vajqilichetz vet qʼij talt Jesuus vikameʼ tuchʼ u titzʼeʼv inpaqte,
tul tiqʼo Jesuus Luʼ s-tiʼ tuchʼ Jakoovo tuchʼ Xhun u titzʼin Jakoovo.
Tul yekich jaʼ Jesuus viʼ val u nimla vitz tuchʼ oxvaʼl inqʼa nikich itxhus tibʼ s-kʼatza.
Tul ech ivatz inqʼa nikich itxhus tibʼ kʼatz Jesuus,
jalp tilix Jesuus.
Tul litzʼkabʼinyichxh vet ikaʼy Jesuus,
eche tilix u qʼij.
Tul oqxhich vet isaqal u toksaʼm Jesuus,
eche tilix isaqbʼeʼ.
Yaʼne ajtxh motx til inqʼa nikich itxhus tibʼ kʼatz Jesuus uvaʼ atich vet Moisees tuchʼ Eliias kʼatz Jesuus.
Tul sebʼtichaq iyolon vet tuchʼ Jesuus.
Tul ech tal vet Luʼ te Jesuus s-eche:
—¡QuBʼaal,
bʼaʼn uvaʼ laʼ kaj oʼ tzitza!
Pet axh laʼ alon,
tul toq qubʼit oxvoʼq tal patxh.
Vaʼletz eetz;
vaʼt tetz Moisees;
atz vaʼt tetz Eliias,
—xeʼt Luʼ.
Yeʼnaqichetzxh yaʼoq iyolon Luʼ,
tul ajtxh motx til ikuʼl val u suʼtzʼ s-tiibʼa,
uvaʼ txilanyichxhtuʼ.
Tul ajtxh motx tabʼi iyolon tzaan val u qul xoʼl u suʼtzʼ.
Tul ech tal s-eche:
—Aʼetz naqe vinKʼaol uvaʼe,
uvaʼ kamxh in s-tiʼ.
Tan aʼ naq nik chiibʼisan u vaanima.
Aʼetz eqej kam uvaʼ nik tal naq,
—xeʼt u qul.
Tabʼietz vet inqʼa nikich itxhus tibʼ kʼatz Jesuus u yol,
tul mam xoʼval motx bʼanonaq veteʼ.
Atz ijoqbʼaaq vet tibʼ t-txʼavaʼ.
Yaʼne ijetxhoʼk tibʼ Jesuus kʼatz inqʼa nikich itxhus tibʼ s-kʼatza.
Tul junun pal ikant Jesuus.
Tul ech tal Jesuus s-eche:
—Txakpoq ex.
Tul yeʼ xoʼv ex,
—xeʼt Jesuus.
Yaʼne motx saqin veteʼ.
Tul ajtxh til yeʼxhabʼil atich veteʼ.
Pet taʼn kuxh Jesuus atich vet s-junal.
Aalichetz vet ikuʼl Jesuus viʼ u vitz tuchʼ inqʼa nikich itxhus tibʼ s-kʼatza,
tul itiila bʼekʼu Jesuus s-te.
Tul ech tal Jesuus s-eche:
—Atoq kuxh sekʼuul kamxh uvaʼ qat etila.
Atz yeʼxhabʼil invaʼq laʼ etal s-te.
Pet yaʼn laʼ etaltaʼ uvaʼs laʼ vitzʼeʼv vet inpaqte,
in,
u Kʼaola uvaʼ qat bʼen s-alam aanima,
—xeʼt Jesuus.
Yaʼne ech tal inqʼa nikich itxhus tibʼ kʼatz Jesuus s-eche:
—Poro ¿kametz s-tiʼil yeʼ asaʼ laʼ qala uvaʼ qat uy vet Eliias?
Tan ech nik tale inqʼa txhusul tetz inqʼa bʼekʼbʼal s-quxoʼl uvaʼ,
aʼ Eliias bʼaxa laʼ tuleʼ,
yaʼne laʼ ul naq uvaʼ alel ka u tulebʼal taʼn Tiuxh,
—xeʼtaqe.
Yaʼne ech tal Jesuus s-eche:
—Echetzxhte qʼaoq.
Tan aʼ Eliias bʼaxa laʼich tul tiʼ ibʼanax tutxh inqʼa kam s-kaqaayil.
Pet toq val sete uvaʼ uy naq u Eliias.
Tul yeʼl bʼeeq bʼen te inqʼa xaol.
Pet aʼl kam kuxh motx ibʼan inqʼa xaol te naq.
Tul echatetz kuxh toq ikʼaxbʼisat in inqʼa xaole,
in,
u Kʼaola uvaʼ qat bʼen s-alam aanima,
—xeʼt Jesuus.
Yaʼne bʼen vet te inqʼa nikich itxhus tibʼ kʼatz Jesuus uvaʼ,
aʼ nikich talvat Jesuus inqʼa yol tiʼ Xhun,
uvaʼ nikich aqʼon kuʼ inqʼa xaol xeʼ aʼ.